**Veszélyes áru szállítási (ADN) szakértő**

Veszélyes áru szállítási szakértő képesítés veszélyes áru belvízi hajón történő szállítás esetén a képesítő okmányban megjelölt hajótípusok, szállítási mód és áruosztályok tekintetében veszélyes áru szállítási szakértői szolgálat ellátására jogosít.

**A képesítés megszerzésének feltételei:**

A képesítés megszerzéséhez a hajózási hatóság által jóváhagyott tanfolyamon részt kell venni, majd legkésőbb a tanfolyam befejezést követő 6 hónapon belül, a Hajózási Vizsgaközpont által szervezett vizsgát le kell tenni.

A képesítés megszerezhető szárazáru szállító hajókon, tartályhajókon valamint mindkét hajótípuson történő szolgálat ellátásához.

**Vizsgatárgyak:**

* Veszélyes áru szállítási szakértő (szárazárus, tartályhajós, kombinált)

**A vizsgára bocsátás feltételei**

* Betöltött 18. életév,
* A hajózási hatóság által jóváhagyott tanfolyamon való részvétel igazolása,
* Vizsgadíj befizetésének igazolása.

A sikeres vizsgát követően a Hajózási Vizsgaközpontnál kell kérelmezni a bizonyítvány kiállítását. A bizonyítvány a sikeres vizsga időpontjától számított 5 évig érvényes.

**A bizonyítvány érvényessége az érvényesség lejárata előtt meghosszabbítható az alábbiak szerint:**

A bizonyítvány érvényességének meghosszabbításához a hajózási hatóság által jóváhagyott ismeretfelújító tanfolyamon részt kell venni, majd a Hajózási Vizsgaközpont által szervezett vizsgát le kell tenni.

**Vizsgatárgyak:**

* Veszélyes áru szállítási szakértő ismeretfelújító vizsga (szárazárus, tartályhajós, kombinált)

**A vizsgára bocsátás feltételei**

* A hajózási hatóság által jóváhagyott ismeret felújító tanfolyamon való részvétel igazolása,
* Vizsgadíj befizetésének igazolása.

A sikeres vizsgát követően a Hajózási Vizsgaközpontnál kell kérelmezni az új bizonyítvány kiállítását. Az új bizonyítvány az előzőleg kiállított okmány érvényességének lejárati időpontjától számított 5 évig érvényes, amennyiben az ismeretfelújító tanfolyamot az érvényesség lejárata előtti egy éven belül végezte el.

A bizonyítvány érvényességi időtartama alatt két ismétlő vizsga tehető. Ha a két ismétlő vizsga sikertelen volt, a bizonyítvány érvényességi időtartamán belül az ismeretfelújító tanfolyam megismételhető.